- Միանգամայն ճիշտ եք, որ հարստություններ կան, որոնք տասնամյակներ շարունակ մնացել են հողի տակ, չեն պեղվել, չեն հետազոտվել: Հիմա աստիճանաբար բացահայտ վում են քաղաքակրթության նոր հանգրվաններ, պեղվում են նոր բնակավայրեր: Դրանք, իհարկե, մեր նախարարության գործառույթներից դուրս են, դրանցով զբաղվում են այլ գերատեսչություններ, սակայն մենք կազմակերպում ենք գիտաժողովներ, նպաստում գրքերի հրատարակմանը, որպեսզի այդ ամենը հասանելի լինի բոլորին: Մենք առավելապես զբաղվում ենք գեղարվեստական մշակույթի, սոցիալ-մշակութային նշանակության կառույցների աշխատանքների համակարգման խնդիրներով, առաջնային ենք համարում, ինչպես ընդունված է ասել, հանրության գեղագիտական դաստիարակության խնդիրները: Այս առումով` մեծ անելիքներ ունենք, որովհետև շատ երկար ժամանակ ամեն ինչ ենթարկվել է ադրբեջանական կամայականություններին, իսկ պատերազմի տարիներին, հրադադարին հաջորդող ժամանակամիջոցում մենք մեր ուշադրությունն առաջին հերթին սևեռել էինք պաշտպանական և սոցիալական խնդիրներին` փոքր-ինչ անուշադրության մատնելով մշակույթը: Բայց հիմա ամեն ինչ անում ենք` բացթողումները լրացնելու համար: